รมว.คลัง เตรียมเสนอ ครม.กลาง ก.ค.นี้ ต่ออายุใช้ VAT 7% ออกไป 1 ปี
รมว.คลัง เตรียมเสนอ ครม.กลาง ก.ค.นี้ ต่ออายุใช้ VAT 7% ออกไป 1 ปี
17 มิ.ย. 2558

นายสมหมาย ภาษี รัฐมนตรีว่าการกระทรวงการคลัง เปิดเผยว่า เตรียมเสนอคณะรัฐมนตรี (ครม.) ในช่วงกลางเดือน ก.ค. นี้ เพื่อพิจารณาต่ออายุมาตรการลดภาษีมูลค่าเพิ่ม (แวต) ที่ 7% ซึ่งจะสิ้นสุดในวันที่ 30 ก.ย.58 ออกไปอีก 1 ปี เพราะภาพรวมเศรษฐกิจไทยในขณะนี้ยังไม่เอื้ออำนวยที่จะปรับเพิ่มภาษีดังกล่าว
ขณะที่การพิจารณาสิทธิภาษีของการลงทุนในกองทุนระยะยาว (LTF) นั้น อยู่ระหว่างการพิจารณาของสำนักงานเศรษฐกิจการคลัง (สศค.) ซึ่งยังมีเวลาถึงปลายปี 59 แต่เบื้องต้นคาดว่าจะได้ข้อสรุปเรื่องดังกล่าวภายในปีนี้
รมว.คลัง กล่าวถึงแนวโน้มการจัดเก็บรายได้ในปีงบประมาณ 58 ว่า อาจต่ำกว่าเป้าหมายราว 1 แสนล้านบาท แต่ยังไม่น่ากังวลเพราะจะมีรายได้เพิ่มเติมจากรัฐวิสาหกิจ จำนวน 6 หมื่นล้านบาทเข้ามาชดเชยได้ ขณะที่ภาพรวมเศรษฐกิจไทยในขณะนี้ยังต้องพึ่งพาการลงทุนจากภาครัฐและเอกชนเป็นหลัก โดยในส่วนของภาครัฐได้มีการเร่งลงทุนในโครงการขนาดเล็กก่อน ส่วนโครงการขนาดใหญ่อยู่ระหว่างการเตรียมรายละเอียดของโครงการ คาดว่าจะเริ่มดำเนินการได้ในช่วงต้นปี 59